
<סדר היום:>
<חשבות המשרד לביטחון פנים>
נכחו:

<חברי הוועדה:> 
משה גפני – היו"ר
מיקי לוי 

עודד פורר

חברי הכנסת:
מירב בן ארי
<מוזמנים:> 
	יובל רז
	–
	סגן בכיר לחשבת הכללית, משרד האוצר

	דני קריבו
	–
	סמנכ"ל תקצוב תכנון ובקרה, המשרד לביטחון פנים

	יואל הדר
	–
	עו"ד, היועץ המשפטי, המשרד לביטחון פנים

	תנ"צ שאול גורדון
	–
	היועץ המשפטי, משטרת ישראל, המשרד לביטחון פנים

	שרית פלבר
	–
	עו"ד, משרד המשפטים


<ייעוץ משפטי: >
שגית אפיק
אייל לב ארי

שיר שפר
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<חשבות המשרד לביטחון פנים>
<היו"ר משה גפני:>
אני אגיד לכם איך נולד הנושא. היה כאן השר לביטחון פנים גלעד ארדן. במהלך הדיון על הצגת התקציב של המשרד לביטחון פנים עלה הנושא הזה והוא אמר שהוא גם לא נושא באחריות וגם לא יכול לדווח לוועדה. במשרד הביטחון, שם יש את הגופים עליהם מופקד השר, צה"ל והגופים הביטחוניים האחרים, החשב של הצבא הוא גם הממונה על התקציבים במשרד הביטחון. כשמגיע לכאן שר הביטחון, כשהוא מגיע לוועדת חוץ וביטחון או כשהוא מגיע לוועדה המשותפת, הוא מביא כסף למשרד לפרויקטים והוא גם יודע איך הם מתחלקים בסופו של דבר. לא יכול לבוא הרמטכ"ל ולהגיד הבאת כסף, תודה רבה, אבל אני החלטתי שאני נותן את זה לא לצוללות אלא למשהו אחר. הוא יכול לומר את זה. זאת סמכותו של השר.

סמכותו של השר לביטחון פנים מוגבלת לחלוטין. הוא גם לא יכול לעמוד מול הכנסת, הוא גם לא יכול לעמוד מול ועדת הכספים, הוא יכול להביא כסף בשביל מלחמה בתאונות דרכים והוא מביא כסף. הוא מנהל משא ומתן עם האוצר והוא מביא את זה למשטרה כדי להילחם בתאונות דרכים, כדי לתת את זה למשטרת התנועה והמפכ"ל מחליט מה לעשות עם הכסף הזה, הולך לבנות כמה תחנות משטרה., שזה בסדר, כל המטרות ראויות, אין כאן חס וחלילה בעיה של ניקיון כפיים או משהו מהסוג הזה, אבל מי נושא באחריות? מי יכול להסביר לוועדת הכספים למה בנו תחנות משטרה ולא קנו עוד ניידות כדי להילחם בתאונות הדרכים? 

 הדבר הבלתי הגיוני הזה עלה בדיון בוועדה. אני אמרתי שאני מבקש לשנות את החוק בעניין. האמת היא שאפשר לעשות את זה בדרכים אחרות אבל חוק הוא הדבר הכי קצר ויכול להיות שבחוק ההסדרים, שמעמדו של חשב המשטרה יהיה כמו מעמדו של חשב הצבא. הוא יהיה החשב של המשטרה אבל הוא יהיה גם ממונה על התקציבים במשרד לביטחון פנים. אני אומר את זה כללית. אני לא נכנס לפרטים כי גם לא נצביע היום. הוא יהיה גם הממונה על התקציבים במשרד לביטחון פנים, דוגמת משרד הביטחון., שם יש את החשב של הצבא שהוא הממונה על התקציבים במשרד הביטחון. 

את זה אני מציע ואני אבקש לנסח. אם ניסחתם, אני מבקש שתקריאו. רק שנדע על מה אנחנו מדברים. אני עוד לא עושה עם זה שום דבר.

<מיקי לוי (יש עתיד):>
לפני כן אדוני. אני מביע תמיהה. אין העניין הזה עניין כלכלי והוא לא מוסיף על פי ההגדרה ולא כהוא זה לנושא ההתארגנות הכלכלית של מדינת ישראל. לכן ההסתייגות הראשונה, לפני שאני תוקף את כל המהלך, אני לא רואה שום סיבה שזה ייכנס לחוק ההסדרים ואני מבקש שגם אם בכוונתך ללכת הלאה, ואני גם מבקש את הייעוץ המשפטי, זה לא ראוי שזה ייכנס למתכונת חוק ההסדרים. זאת ההסתייגות הראשונה שלי.

<היו"ר משה גפני:>
חבר הכנסת מיקי לוי, אתמול דיברו אתי מהיועץ המשפטי לממשלה ואמרו לי את מה שאתה אומר.

<מיקי לוי (יש עתיד):>
קלעתי לדעת גדולים.

<היו"ר משה גפני:>
בסדר, אבל אני אגיד לך מה אמרתי להם. הם אמרו לי אותו הדבר. מדובר כאן על שינוי, עד לרגע זה לא הבנתי למה זה שינוי מערכות אבל נניח רגע לעניין ואני לא מתווכח. אתה היית במשטרה ואני לא. אמר לי אבי ליכט שלא ראוי שזה יהיה בחקיקה של חוק ההסדרים. אמרתי לו, תגיד לי המשנה ליועץ המשפטי לממשלה - - -

<מיקי לוי (יש עתיד):>
קיבל קידום.

<היו"ר משה גפני:>
בסדר גמור. אני בעד. 

<מיקי לוי (יש עתיד):>
גם אני. אבי ראוי.

<היו"ר משה גפני:>
ראוי. אמרתי לו, מר אבי ליכט, לא ראוי לשים דברים שמשנים סדרי בראשית? אני לא מבין למה זה משנה סדרי בראשית, אבל לא ראוי שזה יהיה בחוק ההסדרים? איך נתת אישור להביא חוק הסדרים כזה.

<מיקי לוי (יש עתיד):>
אני אתך. אני תמים דעים אתך.

<היו"ר משה גפני:>
פתאום נהיה חוק הסדרים שזאת חקיקה. יש בחוק ההסדרים, זה לא נמצא אצלנו, להכניס ערבי למינהל מקרקעי ישראל. יפה. מה ההיבט הכלכלי של העניין הזה?

<מיקי לוי (יש עתיד):>
אין היבט כלכלי.

<היו"ר משה גפני:>
אין. למה זה גם לא מעורר סערה? מכיוון שזה ערבי וזה לא חרדי.

<מיקי לוי (יש עתיד):>
למה עכשיו שהיית בוועדת חוקה זה עורר סערה?

<היו"ר משה גפני:>
אתה יודע, בשאלות אנחנו מסכימים.
על כל פנים, אני מבקש להכניס את זה בחוק ההסדרים. יש נוהל בכנסת שהיועץ המשפטי לממשלה, בעיקר היועץ המשפטי של הכנסת, מאשרים חוק הסדרים - להוציא כמובן חוקים מסוימים – שאין בינו לבין הנושא הכלכלי כלום. שום דבר. אז אם אפשר שם, כאן אני עוד יכול להסביר יותר. מדובר על חשב, מדובר על תקציב, מדובר על הצגת התקציב, כך שיש לזה איזושהי נגישות לנושא הזה של התקציב. יש חוקים שאין להם בכלל קשר, שהיועץ המשפטי לממשלה מאשר והיועץ המשפטי של הכנסת מאשר.

<מיקי לוי (יש עתיד):>
בהינף יד. גם שינוי כזה מהותי, שאני מתנגד לו, ראוי שיבוא וייבחן בחקיקה ראשית ולא בחוק ההסדרים.

<היו"ר משה גפני:>
תכף נדבר על המהות.

<מיקי לוי (יש עתיד):>
אני רוצה גם חוות דעת של היועצת המשפטית.

<שגית אפיק:>
למעשה מה שמבקש כאן חבר הכנסת גפני לעשות בחוק ההסדרים, זה מעין הסתייגות של חבר הכנסת שהוא מבקש שהוועדה תאשר והיא תיכנס כחלק מחוק ההסדרים. בדרך כלל הסתייגות מהסוג הזה בחוק רגיל, שהיא לא קשורה לחוק, היינו אומרים עליה שהיא נושא חדש, שההסתייגות עצמה היא נושא חדש. בחוק ההסדרים, כיוון שהוא עצמו מלכתחילה כולל כל כך הרבה נושאים שאין ביניהם קשר, כמובן שעדיין שמורה לך טענת נושא חדש.

<מיקי לוי (יש עתיד):>
תהיה. נושא חדש. גם תגידי לי אם זה לא עבר מלכתחילה דרך חוק ההסדרים הבסיסים, דרך יושב ראש הכנסת, מה המשמעות של העניין מבחינה חוקית.

<שגית אפיק:>
אני אתייחס. בחוק ההסדרים ידינו בכל זאת קלה יותר ביחס לפרשנות לגבי הכנסת דברים שהם קצת שונים ממה שהובא מלכתחילה כיוון שהממשלה מלכתחילה ידה על התחתונה. היא עצמה הביאה לכנסת חוק שהוא כורך נושאים שאין ביניהם שום קשר שהוא ולפעמים אפילו לא הקשר התקציבי לא קיים.

<היו"ר משה גפני:>
יש את הטבות המס לישובים, שזה באמת חוק ענק, והוא נכנס כהסתייגות לחוק ההסדרים. 

<מיקי לוי (יש עתיד):>
שם אני עוד יכול להבין את זה. יש כל כך הרבה כסף בשולי הדברים.

<היו"ר משה גפני:>
אתה יכול לטעון נושא חדש. 

<מיקי לוי (יש עתיד):>
אני אטען.

<שגית אפיק:>
יחד עם זאת, מה שונה הנושא הזה מגיל פרישה שאתה מבקש להכניס?

<היו"ר משה גפני:>
זאת גם הסתייגות.

<שגית אפיק:>
גם זה ייכנס כהסתייגות. הטבות במס, לכאורה כהסתייגות.

<היו"ר משה גפני:>
אני אגיד לא בלשון משפטית. מאותו רגע שנכנס חוק הסדרים, כמו שלממשלה מותר להכניס אוסף של חוקים שבעצם אין קשר בינם לבין התכנית הכלכלית, או אין קשר בין אחד לשני, מותר גם לכנסת לעשות את זה בדברים ראויים.

<מיקי לוי (יש עתיד):>
לטעמך.

<היו"ר משה גפני:>
כן. כמובן. גיל פרישה לנשים עליו דיברנו בסעיף הקודם הוא ראוי, אחרת אנחנו צריכים לעבור את כל הקריאות. אם יש הסכמה בין כולם, בין חברי הוועדה לבין הממשלה, זה ראוי ואתה חוסך. כמו שלהם מותר להביא, גם לנו מותר להביא. אתה חולק בנושא הזה באופן מהותי על הנושא.

<מיקי לוי (יש עתיד):>
נכון.

<היו"ר משה גפני:>
אז גם בחוק רגיל, אם אני אביא, אתה תהיה נגד.

<מיקי לוי (יש עתיד):>
נכון, אבל אז כל הכנסת מעורבת. המהלך הוא אחר לחלוטין.

<היו"ר משה גפני:>
אני לא מזלזל בדברים שלך ולוקח אותם בחשבון אבל אני עדיין רוצה להביא את זה בחוק ההסדרים. אם אפשר להקריא, בבקשה.

<מיקי לוי (יש עתיד):>
מה עזר לי שלקחת את זה בחשבון?

<שגית אפיק:>
בכל זאת יש צדק במה שאומר חבר הכנסת מיקי לוי. יש כאן משהו שלא הובא בפני חברי הכנסת בקריאה הראשונה. באמת למרות שחוק ההסדרים כולל המון נושאים, הדבר הזה, העניין הזה לא הובא בפני חברי הכנסת בקריאה הראשונה אבל את זה באה לפתור בסוף טענת נושא חדש. זה נכון שזה בעייתי כי זה לא הובא בפני חברי הכנסת בקריאה הראשונה.

<מיקי לוי (יש עתיד):>
אני טוען לנושא חדש.

<שגית אפיק:>
זה תוכל לטעון רק אחרי שיצביעו על זה.

<היו"ר משה גפני:>
רק אחרי שאני אצביע על זה. אני לא מצביע עדיין אבל החוק הזה יעבור בעזרת השם.

<מיקי לוי (יש עתיד):>
אני מקווה שלא. זה בדיוק יגרום לכך שהשר יחליט לקנות צוללות במקום ניידות. מחר זה שר כזה ומחרתיים זה מפכ"ל אחר.

<היו"ר משה גפני:>
למה המפכ"ל? למה לא השר?

<מיקי לוי (יש עתיד):>
השר לא מבין. אתה רוצה שעוד פעם יקנו צוללות? 

<היו"ר משה גפני:>
אני מבקש להקריא.

<שיר שפר:>
בפקודת המשטרה (נוסח חדש), התשל"א-1971, בסעיף 9א, אחרי סעיף קטן (ב) יבוא:

"(ג)
על אף האמור בסעיפים קטנים (א) ו-(ב), חשב משטרת ישראל יהיה ראש אגף התקציבים במשרד לביטחון פנים".

<מיקי לוי (יש עתיד):>
אני מסכים. 

<קריאה:>
הוא ימשיך להיות קצין משטרה כפוף למפכ"ל אבל יש לו תקציב של המשרד לביטחון פנים. זה בסדר.

<מיקי לוי (יש עתיד):>
אין לי בעיה. לך חפש ג'וב חדש.

<היו"ר משה גפני:>
זה בדיוק כמו משרד הביטחון.

<שגית אפיק:>
זה מה שביקשת.

<היו"ר משה גפני:>
בדיוק. בבקשה, התייחסות.

<דני קריבו:>
סמנכ"ל המשרד לביטחון הפנים.

<היו"ר משה גפני:>
אתה היית בדיון.

<דני קריבו:>
כן. אחר כך אני אתייחס לרוחב העניין. לגופו של מה שהוקרא כרגע, זה לא המצב במשרד הביטחון.

<היו"ר משה גפני:>
מה שיש במשרד הביטחון, אני מבקש שיהיה כאן. נשנה את הנוסח. מה שיש במשרד הביטחון אני רוצה כאן.

<דני קריבו:>
יש שני בעלי תפקיד. יש חשב ויש ראש אגף התקציבים של משרד הביטחון. שני תפקידים שונים עם שני אנשים שונים. מה שאין במשרד הביטחון, באנלוגיה אלינו, זה חשב צבא. יש חשב משרד הביטחון אחד ויחיד ואין מעבר לו. להבדיל מהמצב במשרד לביטחון פנים כאשר כפי שתיארת יש חשב למשרד, יש חשב לשירות בתי הסוהר, יש חשב למשטרה, יש אוסף של חשבים.

<היו"ר משה גפני:>
אני מבקש לקחת את מה שהוא אומר ולשנות את ההסתייגות לפי מה שהוא אומר.

<דני קריבו:>
זה בצד הטכני של הדבר. 

<מיקי לוי (יש עתיד):>
בצה"ל יש חשב.

<דני קריבו:>
אין.

<מיקי לוי (יש עתיד):>
ראש אגף התקציבים בצה"ל?

<דני קריבו:>
בצה"ל יש ראש אג"ת, ראש אגף תכנון, ובתוכו יש לו קצת נגיעה לכספים אבל הכסף של הצבא מנוהל על ידי אגף התקציבים של משרד הביטחון וראש אגף התקציבים של משרד הביטחון יש לו כובע נוסף שנקרא יועץ כלכלי לרמטכ"ל.

<יואל הדר:>
הוא דואלי.

<דני קריבו:>
הוא דואלי. 

<היו"ר משה גפני:>
זה כתוב בחוק?

<דני קריבו:>
לא, אבל זה המצב במשרד הביטחון.

<היו"ר משה גפני:>
את זה אני רוצה.

<מיקי לוי (יש עתיד):>
רגע, אני מבקש לשמוע אדוני.

<היו"ר משה גפני:>
בטח. אני רוצה אותו דבר כמו שבמשרד הביטחון.

<מיקי לוי (יש עתיד):>
ראשית, ההיקפים אינם תואמים. שנית, רוב התקציב של משטרת ישראל הוא תקציב שכר, הוא קשיח, בניגוד לתקציב של צבא הגנה לישראל, שם המשחקים הם עצומים והסכום הוא 64 מיליארד שקלים וזה כשלא מפחידים אותנו אבל כאשר מפחידים אותנו הסכום הוא 66, 67 מיליארד שקלים. 

<היו"ר משה גפני:>
דין פרוטה כדין מאה.

<מיקי לוי (יש עתיד):>
זה נכון.

<היו"ר משה גפני:>
סגן החשבת הכללית. להערכתי אתם מתנגדים.

<יובל רז:>
אנחנו מתנגדים.

<היו"ר משה גפני:>
לא שאני יודע מה אתה הולך להגיד אבל אתם מתנגדים גם למה שקורה במשרד הביטחון.

<יובל רז:>
לא. אני אסביר.

<היו"ר משה גפני:>
לא? אני הייתי בישיבה של הוועדה המשותפת עם החשבת הכללית.

<יובל רז:>
גם אני הייתי.

<היו"ר משה גפני:>
נכון. גם אתה היית שם והיה נשמע שאתם מתנגדים למה שקורה במשרד הביטחון.

<יובל רז:>
לא.

<היו"ר משה גפני:>
טוב, לא חשוב. לא נגיד את כל הסודות הצבאיים.

<יובל רז:>
בדיוק. אנחנו מתנגדים למהלך הזה מכמה סיבות. האחד, חשבות משטרת ישראל היא חשבות מורכבת, היא מנהלת תקציב של מיליארדים רבים, יש שם 110 שוטרים שמנהלים את החשבות, תקציב אדיר, יש שם עשרות אלפי התקשרויות, חשבוניות וזאת חשבות מורכבת ביותר. היא פועלת עם מערכת כספית שונה מהמערכת הכספית של משרד הביטחון פנים. בעוד שהמשרד לביטחון פנים פועל במערכת המרכבה שזו המערכת הכספית של כלל הממשלה, המערכת הכספית של משטרת ישראל פועלת במערכת שמורה, מערכת מרכבה שמורה שנקראת מערכת מבט שהיא מערכת שונה. להכניס את שתי המערכות ביחד, זה ערבוב שאנחנו לא חושבים שהוא נכון.
<היו"ר משה גפני:>
שמעתי את כל מה אתה אומר, אבל לא הבנתי.

<יובל רז:>
החשבות של המשרד לביטחון פנים מנהלת כרגע את חשבות שירות בתי הסוהר, חשבות המשרד לביטחון פנים וחשבות הכבאות שהוכנסה אליה ב-2012 או ב-2013. גם היא חשבות מורכבת מאוד עם תקציב של בסביבות חמישה מיליארד, כל הסכומים ביחד.

<דני קריבו:>
לא. היא לא מנהלת את תקציב שירות בתי הסוהר.

<יובל רז:>
למה אתה אומר שלא?

<דני קריבו:>
לשירות בתי הסוהר יש חשבות נפרדת. זה אותו חשב.

<יובל רז:>
זה אותו בן אדם. החשב הוא אותו בן אדם.

<דני קריבו:>
אתה שולח מנת מימון לשירות בתי הסוהר ואתה שולח מנת מימון למשרד.

<יובל רז:>
אבל החשב הוא אותו חשב ואיש הכספים הוא אותו איש כספים.

<היו"ר משה גפני:>
תקשיב למה שהוא אומר. אתה לא יכול לבוא עם עמדה מהמשרד ולא לשמוע מה שהוא אומר. הוא אומר שנותנים לשירות בתי הסוהר, - מה זה משנה איש אחד או עשרה אנשים? – מיליון שקלים, ונציב שירות בתי הסוהר או נציבת שירות בתי הסוהר או שירות בתי הסוהר עצמו יכולים לחלק את זה כראות עיניהם.

<יובל רז:>
לא. אלה תקציבים.

<היו"ר משה גפני:>
זה מה שהוא אומר.

<יובל רז:>
אלה תקציבים. אני מדבר על החשבות.

<דני קריבו:>
דיברתי על חשבות.

<יובל רז:>
החשבות, זאת אותה חשבת. יש חשבת אחת למשרד לביטחון פנים - - -

<היו"ר משה גפני:>
תתייחס למה שהוא אומר. 

<יובל רז:>
אני אומר. זאת אותה חשבת. זה לפצל אותה עכשיו לעוד גוף כל כך אדיר כמו המשטרה. אנחנו מאמינים שנאבד שם בקרות.

ההשוואה למשרד הביטחון היא לא נכונה מהסיבה הבאה. בצה"ל כל גופי הרכש, הבינוי והפיתוח נמצאים בתוך משרד הביטחון. כאן זה לא אותו הדבר. גופי הרכש הם של המשטרה או של הכבאות וזה נפרד. אם רוצים לעשות שינוי ארגוני, יכול להיות, לא דנו בזה ולא חשבנו על כך, אבל להוציא רק שלב אחד מתהליכי הרכש לצורך העניין או מתהליכי הבינוי שזאת רק החשבות אבל את כל הלוגיסטיקה האחרת, זה לא מה שקורה.

<היו"ר משה גפני:>
אני תמה על מה שאתה אומר. אתם כחשבת כללית הייתם צריכים לתמוך בזה כי זה עושה סדר.

<יובל רז:>
אנחנו לא חושבים שזה עושה סדר אלא ההפך. אנחנו חושבים שזה יפחית מהפיקוח והבקרה של החשבת הכללית בעניין הזה.

<היו"ר משה גפני:>
תודה. זאת עמדתך.

<מיקי לוי (יש עתיד):>
עמדת החשבת הכללית.

<יובל רז:>
כן. חשוב לי להדגיש שבמשרד הביטחון זה לא המצב מכיוון שגופי הרכש והלוגיסיקה - - -

<היו"ר משה גפני:>
אני חולק עליך.

<יובל רז:>
זאת עובדה. מנה"ר הוא במשרד הביטחון.

<היו"ר משה גפני:>
אתם מעבירים כסף לשירות בתי הסוהר, מעבירים כסף למשטרה. אני לא מבין את העמדה המקצועית הזאת.

<יובל רז:>
עמדה מקצועית. החשב הוא איש החשב הכללי, הוא גוף מקצועי.

<מיקי לוי (יש עתיד):>
בתפיסה שלך, אדוני, מחר בבוקר את כל בתי החולים הממשלתיים נעביר גם כן.

<היו"ר משה גפני:>
ממש לא. בדיוק הפוך. 

<מיקי לוי (יש עתיד):>
למה לא?

<היו"ר משה גפני:>
מכיוון שזה לא המצב. בתי החולים הממשלתיים, הם בתי חולים ממשלתיים. הם מתנהלים כבית חולים. כאן מדובר על גוף שהוא המשרד. הוא מעביר את הכסף. זה מה שהוא אומר. הוא מעביר את הכסף לשירות בתי הסוהר.

<מיקי לוי (יש עתיד):>
לא. הוא לא מעביר את הכסף. 

<היו"ר משה גפני:>
הוא אמר. המשרד לביטחון פנים.

<מיקי לוי (יש עתיד):>
לא. החשבת הכללית באוצר מעבירה לו את הכסף.

<היו"ר משה גפני:>
מה אתם עושים עם הכסף שהחשבת הכללית מעבירה לכם?

<דני קריבו:>
החשבת הכללית לא מעבירה - - -

<היו"ר משה גפני:>
לא חשוב. מי שמעביר.

<דני קריבו:>
אין ויכוח. החשבת הכללית היא זאת שמעבירה כל חודש את הכסף. על זה אין ויכוח. 

<היו"ר משה גפני:>
מה קורה הלאה?

<דני קריבו:>
במקום לשלוח את הקופה הזאת החודשית למשרד, היא שולחת היום שלוש חבילות, האחת למשטרה, האחת לשירות בתי הסוהר ואחת לכבאות.

<מיקי לוי (יש עתיד):>
מצוין. אז אתה רוצה לנהל את המשטרה או את שירות בתי הסוהר? עם כל הכבוד לדני, דני הוא בחור מוכשר, אני מכיר אותו עשרים שנים, אבל עם כל הכבוד הוא לא ינהל את משטרת ישראל.

<היו"ר משה גפני:>
לא. חס וחלילה. אתה תשב במשרד לביטחון פנים ולא תעשה שום דבר בעניין הזה. יובל רז שהוא בחור נחמד יעביר את הכסף לשירות בתי הסוהר, לכבאות ולמשטרה ואתה תשקיף מרחוק על מה שקורה עם הכסף שעובר מהחשבת הכללית.

<מיקי לוי (יש עתיד):>
אתה יודע מה זה שהוא יתחיל להתעסק עם מיליוני קבלות וחשבוניות?

<היו"ר משה גפני:>
עושים את זה במשרד הביטחון.

<דני קריבו:>
אולי אני אתייחס בצורה מסודרת. 

<היו"ר משה גפני:>
אני אתן לך כי עמדתך היא מאוד חשובה. היא תואמת את עמדתי.

<מיקי לוי (יש עתיד):>
אני לא בטוח.

<שרית פלבר:>
משרד המשפטים. אדוני הביא בכלליות את העמדה שלנו. 

<היו"ר משה גפני:>
לפני כן, יש לי שאלה. אני גם שאלתי את אבי ליכט. למה יש לכם עמדה בעניין הזה? יש פה איזו בעיה משפטית או קושי משפטי? אני מאוד מכבד את העמדה שלכם, במיוחד העמדה שלכם כפי שהיא באה לידי ביטוי היום בוועדת החוקה. אני רוצה להבין למה יש התערבות שלכם. למה היועץ המשפטי לממשלה מתערב, למה המשנה מתערב, למה אתם מתערבים בזה? זה הרי נושא ארגני לא נושא משפטי.

<שרית פלבר:>
אנחנו חושבים שזה לא רק נושא ארגוני אלא יש כאן איזשהו שינוי באיזון שפקודת המשטרה בעיה ביחסים שבין המפכ"ל לשר ואנחנו חושבים שהאיזון הזה, אפשר לדבר עליו אבל כרגע - - -

<היו"ר משה גפני:>
המצב של היום הוא תקין מבחינתכם?

<שרית פלבר:>
הוא יוצר איזשהו איזון שנראה לנו כרגע מתאים, במצב הדברים הנוכחי, במיוחד כשמדובר במערכת אכיפת החוק.

<היו"ר משה גפני:>
אתם חושבים שצריך לעשות שינוי? לא כמו שאני מציע, אבל לעשות שינוי בעניין. אתם חושבים שצריך לעשות שינוי?

<מיקי לוי (יש עתיד):>
גם אם כן, לא בחוק ההסדרים.

<היו"ר משה גפני:>
אני לא מדבר עכשיו על חוק ההסדרים. אני מדבר על המהות.

<שרית פלבר:>
אני חושבת שקצת קשה לנו להביע עמדה ברורה בשאלה הזאת מאחר והדבר נעשה בלוח זמנים מאוד קצר בלי דיון. דיברתם למה זה לא צריך להיות בחוק ההסדרים, אבל מעבר לנושא הכלכלי אנחנו חושבים שבשלב שבו אנחנו נמצאים בחוק ההסדרים - - -

<היו"ר משה גפני:>
למה אישרתם בחוק ההסדרים להכניס ערבי למינהל מקרקעי ישראל?

<שרית פלבר:>
זו שאלה שאני לא יכולה להשיב עליה.

<היו"ר משה גפני:>
למה? אז אל תשאלי גם עלי.

<מיקי לוי (יש עתיד):>
אני אגיד לך. יבוא השר ויחליט שהוא לא מעביר איקס כסף לאגף החקירות. סתם לדוגמה. למה? כי הוא לא רוצה חקירות פוליטיות של צווארון לבן.

<היו"ר משה גפני:>
זה נושא. בוא נתמודד עם זה.
<שרית פלבר:>
אנחנו חושבים שהאיזון היום בין המפכ"ל לבין השר בשאלה התקציבית הוא איזון שמשרת איזושהי תכלית חשובה ואנחנו חושבים שלא נכון לפגוע באיזון הזה, בטח שלא בחוק ההסדרים וגם לא בשלב שבו אנחנו נמצאים כרגע. אי אפשר לקיים דיון ציבורי בשאלה הזאת. זה מעלה שאלות, מעבר לשאלות הטכניות שעלו כאן, מהותיות.

<היו"ר משה גפני:>
לא מקובל עלי. אמרתי את זה לאבי ליכט ואני אומר את זה גם לך. לא מקובל עלי. אתם לא יכולים ביד אחת לאשר חוק הסדרים, אני יכול להביא סדרה של דברים שאישרתם, ולהיות גיבורים על חלשים. אני החוליה החלשה בארגון הזה, הפקידים במשרד האוצר בדרג הכי נמוך יותר חזקים ממני ולבוא להתנפל עלי וטול קורה מבין עיניך. אני אחליט איפה זה יהיה. דברי על המהות. יכול להיות שתשכנעי אותי שזה לא בסדר, אז גם בחקיקה רגילה זה לא בסדר.

<מיקי לוי (יש עתיד):>
המהות היא הרצון להשקיע במקומות מסוימים שלשר אין עניין ועם כל הכבוד לו לא הוא איש המקצוע. הוא איש פוליטי לחלוטין.

<היו"ר משה גפני:>
בעקבות מה שאמר חבר הכנסת מיקי לוי, תצטרכי לענות למה אתם מסכימים ששר הביטחון יחליט על הצוללות. למה?

<מיקי לוי (יש עתיד):>
לא הוא החליט.

<היו"ר משה גפני:>
למה את זה אישרתם.

<מיקי לוי (יש עתיד):>
ביבי החליט עם הבלונים. 

<היו"ר משה גפני:>
לימדו אותי כאן – בישיבה שלמדתי לא לימדו אותי משפטים, האמת שלימדו אותי אבל אלה היו משפטים של התורה – שהנושא צריך להיות שוויוני. את לא יכולה לטעון טענה שהטענה הזאת היא טענה בסדר, מיקי לוי אמר את זה יפה. הוא אמר שיבוא השר ועלול להחליט, מראש אנחנו סבורים שידי השרים נקיות והוא לא יעשה שום אפליה לא בחקירות ולא בשום דבר.

<מיקי לוי (יש עתיד):>
אבל.

<היו"ר משה גפני:>
אבל יש חשש כזה. לגבי המפכ"ל אין חשש. המפכ"ל הוא צדיק הדור. אין ויכוח בכלל. הוא הרי נבחר להיות מפכ"ל.

<מיקי לוי (יש עתיד):>
הוא ממונה.

<היו"ר משה גפני:>
ממונה. המפכ"ל הוא צדיק הדור. אפשר לשים אותו בתיבת נוח. הכול בסדר. זאת הנחת העבודה. אבל אתם אלה שמאשרים. אם אכן את נכנסת לעניין הזה שאסור לתת לאגף חקירות פחות כסף בגלל שהשר החליט כך ולא רוצה שיהיו חקירות פוליטיות, איך אתם מסכימים לתת לשר הביטחון לקנות צוללות?

<שרית פלבר:>
אני רוצה להשיב לחלק הראשון.

<היו"ר משה גפני:>
תגידי את עמדתך.

<שרית פלבר:>
אם אני מבינה נכון את המצב, אני חושבת שכבר פקודת המשטרה יוצרת איזון אחר. כלומר, המצב הנורמטיבי הוא שונה. בפקודת המשטרה יש איזשהו איזון מסוים בין המפכ"ל לבין השר. זה ברמה הראשונה. 

<היו"ר משה גפני:>
מה זה האיזון הזה.

<שרית פלבר:>
לשר יש אחריות מיניסטריאלית וקביעת מדיניות אבל הניהול התקציבי הוא בידי המפכ"ל. אנחנו חושבים שהאיזון הזה – שוב, אנחנו לא אומרים כאן שאי אפשר לקיים דיון עליו אבל בלוחות הזמנים של חוק ההסדרים יהיה קשה לקיים דיון ציבורי עליו וראוי שיתקיים דיון ציבורי עליו. כלומר, לא בחוק ההסדרים הכללי ובוודאי לא בלוח הזמנים שנותר לנו. צריך לקחת את ההבדל בין מה שנכנס מלכתחילה לחוק ההסדרים ומה שנכנס בשלב הזה לחוק ההסדרים וזה נושא שלעמדתנו יש לו השלכות רוחב וראוי שהדיון יהיה ציבורי.

אני רוצה לומר שמערכת הביטחון, עדיין מדובר בגורם אכיפת חוק שהאיזון בין המנכ"ל לבין הדרג הפוליטי הוא חשוב מאוד בסיטואציה הזאת. אני חושבת שזאת רגישות שלא קיימת בהכרח במשרד הביטחון.

<היו"ר משה גפני:>
אני לא חייב לבין הכול, נכון? אין החלטה במשרד המשפטים שאני צריך להבין הכול.

<שרית פלבר:>
לא. אני רק מרגישה אחראית אם לא הסברתי טוב.

<היו"ר משה גפני:>
את הסברת בסדר גמור אלא שההסבר לא משכנע. גם ההסבר של הממונים עליך לא שכנע אותי. אני לא הבנתי את ההבדלים. יש שם אמירות של איזונים בין המפכ"ל לבין השר. היה סיפור כבד מאוד בין השר ברק לבין גבי אשכנזי שהיה רמטכ"ל. התערבתם שם? אמרתם שצריך לשנות? צריך לבוא בידיים נקיות ולשכנע עם עובדות. אני לא השתכנעתי. יכול להיות שמיקי לוי מכיר יותר טוב ממני את המשטרה, יכול להיות שעמדתו היא מהיכרות העניין אבל צריך להסביר את זה לציבור ולהגיד מה זה. אם יש בעיה של חשש שהשר הוא איש פוליטי והוא לא ייתן כסף לחקירת שחיתות פוליטית, אם זה קיים, יש לי הרבה דוגמאות על מקומות אחרים בהם לא אמרתם את זה. לא שמעתי את משרד המשפטים אומר משהו על הצוללת. 

תודה. אני מודה לך.

<שאול גורדון:>
היועץ המשפטי של משטרת ישראל. תפיסת יסוד במדינת ישראל, אפשר להתווכח עליה - - -

<היו"ר משה גפני:>
אגב, היו עבודות של חברת החשמל ביום שני, שלישי ורביעי וסגרו את נתיבי אילון. אתם דורשים שזה יהיה בשבת, ועוד לתת סמכויות למפכ"ל.

<מיקי לוי (יש עתיד):>
גם שאול וגם המפכ"ל אנשים דתיים. לא נותנים אישור לעבוד בשבת.

<היו"ר משה גפני:>
אני אדם ממלכתי שלא מתחשב באנשים שדווקא יש להם כיפה על הראש. אני דן לגופו של עניין.

<מיקי לוי (יש עתיד):>
עוד שנייה אני מתעלף מהאמירה הזו.

<שאול גורדון:>
כמו התחלתי לומר, מאז קום המדינה למעשה המחוקק אמר את דברו. משטרת ישראל היא מקרה מיוחד. היא לא דומה לא למשרד הביטחון ולא לצה"ל ואני אסביר מדוע.

<היו"ר משה גפני:>
אני אתן לך. אני כחבר כנסת מצהיר אמונים למדינת ישראל כשאני נבחר לכנסת. אני לא מצהיר אמונים לחוקיה. אתה אומר שהמחוקק קבע. למה אני לא מצהיר אמונים לחוקיה? התפקיד שלי הוא לשנות חוקים. חיפשתי וחיפשתי ולא מצאתי, אבל מצאתי את המשטרה.

<שאול גורדון:>
בכל מקרה, חשב מי שחשב ואמר שמשטרת ישראל היא מקרה מיוחד, ומדוע? מכיוון שמשטרת ישראל היא גוף אוכף חוק. הקימו כאן איזושהי חומה, חומה סינית, בין הדרג המדיני לבין הדרג הביצועי. יש כאן איזו רגישות. יש כאן איזו פרובלמטיקה וכתבו על זה דוחות, דוח ועדת צדוק ועוד. יש כאן בעיה, איפה באמת עובר קו הגבול בין תפקידו ואחריותו של השר לבין אחריותו של המפכ"ל, אבל בעניין הזה המחוקק קבע דבר מאוד ברור בסעיף 9 והוא אמר אמירה שאם רוצים לפתוח אותה, אפשר לדון בה אבל היא אומרת שמי שאחראי על ניהול המשטרה זה המפכ"ל ולא השר. הוא אחראי גם על תקציבה ועל הוצאותיה כמו שאומר החוק.

בעניין הזה אני גם יכול להסביר מדוע. 

<היו"ר משה גפני:>
מה זה על הוצאותיה? 

<שאול גורדון:>
על כל חשבונית.

<היו"ר משה גפני:>
ממש לא.

<שאול גורדון:>
על כל הזמנה שהחשב חותם עליה.

<היו"ר משה גפני:>
תשמע עם הארץ כמוני. אתם באמת יודעים הכול, תלמידי חכמים, יועצים משפטיים אבל תשמע מה שאני אומר לך. המפכ"ל אחראי על הוצאות המשטרה. לא יכולים להיות שם דברים שהוא לא אחראי עליהם. מי נושא באחריות כשיושבים בממשלה ומקבלים החלטה באישור התקציב שנותנים לשירות בתי הסוהר יותר ולמשטרה פחות, זה השר לביטחון פנים. הוא עומד מול משרד האוצר. מה שאתה מדבר על כך שהמפכ"ל אחראי, אני לא מערער על זה. המפכ"ל אחראי על פעולות המשטרה ועל ההוצאות שלה, זה נכון אבל מי שקובע, מי שעומד ולתת את כל האחריות על העניין הזה גם מול הממשלה, גם מול הכנסת וגם מול הציבור, זה השר. 

<שאול גורדון:>
אנחנו לא תמימים בעניין הזה. הרי מי שיושב על השלטר לצורך העניין, מי שחותם על החשבוניות, על ההזמנות, הוא בעצם הפוסק האחרון. ברגע שאתה נותן לגורם שהוא איננו מפכ"ל - - -

<היו"ר משה גפני:>
אני חולק על זה. אני לא מסכים לזה.

<שאול גורדון:>
זו עמדתנו.

<מיקי לוי (יש עתיד):>
אם לצורך העניין פניה קירשנבאום הייתה השר לביטחון פנים והיא מחליטה לא להעביר תקציבים לא להאזנות ולא להרחבת החוקים.

<היו"ר משה גפני:>
ואם המפכ"ל היה משה קצב?

<מיקי לוי (יש עתיד):>
הוא לא היה. בגלל זה.

<היו"ר משה גפני:>
הוא היה נשיא. 

<מיקי לוי (יש עתיד):>
אבל נשיא לא יכול להיות מפכ"ל. מפכ"ל יכול להיות נשיא.

<היו"ר משה גפני:>
אתה רוצה שאני אביא את הדוגמאות ואקריא את כל השמות? אל תהפכו את זה לצדיק ואת זה לרשע.

<שאול גורדון:>
בכל מקרה טענתנו ועמדתנו המאוד ברורה - - -

<היו"ר משה גפני:>
גלעד ארדן הוא אדם נקי כפיים.

<מיקי לוי (יש עתיד):>
הוא אחלה.

<שאול גורדון:>
אין ספק. איש לא טוען אחרת.
<מיקי לוי (יש עתיד):>
מי יהיה אחריו?

<שאול גורדון:>
בכל מקרה. העיקרון הזה של הפרדה הוא ייחודי. אתה מעלה אולי בצדק את עניין הצוללות אבל זה לא רלוונטי. הצוללות הוא חלק מהעבודה של משרד הביטחון. אכיפת חוק הוא עניין שמסור לאחריותו של המפכ"ל. העניין הזה מעוגן בחוק.

<היו"ר משה גפני:>
החוק לא מעלה ולא מוריד.

<שאול גורדון:>
הוא מעוגן בפסיקה.

<היו"ר משה גפני:>
פעם זה היה נכון והיום לא.

<שאול גורדון:>
זה בתפיסות יסוד ובעניין הזה אני חוזר ואומר שאנחנו מתנגדים באופן נחרץ כי בעניין זה לא עניין סמנטי.

<היו"ר משה גפני:>
מי זה אנחנו?

<שאול גורדון:>
משטרת ישראל. המפכ"ל. בעניין הזה לא מדובר בתיקון סמנטי שאפשר להכניס אותו באיזשהו חוק כזה או אחר. כאן מדובר בלא פחות מאשר שינוי מהותי, שינוי חוקתי בתפיסה והוא אומר שמרגע זה האחריות לאכיפת החוק היא גם של משטרת ישראל אבל גם של גופים אחרים שיכולים אולי להחליט לאן הולך התקציב.

<היו"ר משה גפני:>
תודה רבה. פעם שנייה השנה שאני חולק עליך.

<שאול גורדון:>
נכון.

<היו"ר משה גפני:>
לפני כן לא חלקתי עליך ואחרי זה כנראה גם לא אחלוק עליך. אני חושב שטעיתם.

<שאול גורדון:>
אני שמח שזאת לא הפעם הראשונה.

<היו"ר משה גפני:>
זאת לא הפעם הראשונה. טעיתם אז ואתם טועים גם היום.

<דני קריבו:>
אנחנו פגשנו את הנושא בסיבוב הזה בשבוע שעבר עת באנו לכן להציג את התקציב ושמענו את דבריו של היושב ראש. האם חוק ההסדרים הוא המקום או לא, קטונתי.

<היו"ר משה גפני:>
כן. עזוב את זה. דבר על המהות.

<דני קריבו:>
בהחלט עמדתו של השר היא שיש כאן סוגיה שראויה לדיון כזה או אחר במסגרת כזו או אחרת.

לגופו של עניין. על פי חוק יסודות התקציב, הממונה על הסעיף של תקציב המשרד לביטחון פנים הוא השר. הוא זה שנושא באחריות על פי חוק יסודות התקציב לגבי התקציב של המשרד על גופיו. גם אין ויכוח על כך שהשר מעצם תפקידו, הוא זה שאמור לקבוע מדיניות. אני חושב שאנחנו גם יכולים להסכים על זה שהתקציב הוא כלי מרכזי למימוש המדיניות. אחד הכלים הכי מרכזיים למימוש מדיניות כלשהי בכל משרד. הוא הדלק שמאפשר את היישום.

בנוסף לזה, ביצוע התקציב, לא תכנון התקציב אלא ביצוע התקציב, שהוא באחריות החשב על פי הקביעה של החשבת הכללית או החשב הכללי, על פי הוראות התק"ם, הוא גם כלי לפיקוח ובקרה בכלל במובנים של חשכ"ל ובמובנים של כל משרד ומשרד מבחינת מימוש מדיניות. תכף אני אחזור לקטע של הפיקוח והבקרה.

כמו שאמרתי, אין גם ויכוח על כך שהחשב הוא הגורם שמבצע את התקציב, הוא זה שחותם על הצ'ק, הוא זה שמשלם לספק ומכאן בעצם הקשר הברור בכל משרד בין מצד אחד קובע המדיניות, תקציב באמצע והחשב שמבצע. הקשר הזה הוא ברור לדעתי לכולנו.

אצלנו המצב של הקשר הזה הוא לא חד ערכי. הוא קצת מפוזר ומבוזר. כמו שאמרתי קודם, יש בעצם שלוש חשבויות משם יוצא כסף לספקים, יש שלושה גופים או גורמים שפועלים מול החשב הכללי ולא אחד, ומי שדה פקטו קובע את התעדוף, לא מבחינת תכנון התקציב אלא מבחינת הזרמת המזומנים לביצוע התקציב, זה החשב הכללי. החשב הכללי קובע כמה כסף עובר למשטרה וכמה עובר לשירות בתי הסוהר וכמה עובר למשרד לכבאות והצלה. אם בעת מצוקה הקופה של המדינה יש לחשב הכללי רק שקל אחד לתת לאחד מהגופים, לא השר קובע לאן הולך השקל הזה אלא החשב הכללי. זה המצב היום.

הפרקטיקה הזאת כמובן מביאה אותנו לכמה וכמה סוגיות שצריך לבחון אותן ולראות מה נכון לעשות. אחת, כמו שאמרתי, מנות המימון החודשיות האלה בין הגופים. אין פה אופטימיזציה איפה הכי נכון לשים את הכסף, השקל השולי. אירוע משבוע שעבר. יכול מאוד להיות שאם היה חשב אחד שרואה את כל המערכת, היה אומר: שירות בתי הסוהר, לכם אין כרגע שריפות, אתם לא בשטח, אתם בשוטף, נעצור רגע משהו כדי לאפשר לכבאות והצלה לקנות עוד כמה וכמה דברים. כדי לעשות את זה, החשבים היו צריכים ללכת לחשבת הכללית.

<מיקי לוי (יש עתיד):>
וטוב שכך. אוי ואבוי אם החשבת הכללית תאבד שליטה. אני הייתי בבניין ההוא.

<היו"ר משה גפני:>
אבל לא זה מה שהוא אומר.

<דני קריבו:>
חבר הכנסת לוי, תבחין בין שני דברים. החשבת הכללית ערב השריפות, לפני, בחשבויות של המשרד לביטחון פנים היו מאה שקלים, 25 כאן, 35 כאן וכך הלאה. בתוך הקופה הזאת שהחשבת הכללית כבר נתנה, יכול מאוד להיות שאם היה חשב אחד שרואה את כל התמונה ועם מה שצריך להתמודד, היה אומר שכרגע בוא ניקח חמישה שקלים מכאן לשם כי זה כרגע דחוף. 
<מיקי לוי (יש עתיד):>
זה לא רציני. באמת.

<דני קריבו:>
הגדלת המימון מהמאה שקלים ומעלה, זה בוודאי בכל מקרה החשבת הכללית. אבל לא היה כאן תהליך של אופטימיזציה נקודתית של הכסף שכבר קיים במשרד לביטחון פנים. 

בנוסף לזה כמובן ברגע שיש שלושה יחידות שיורשות מול כל אחד מהגופים אותו הדבר, יש כפילויות וכך זה מטבע הדברים. גם בנושא מכרזים לעתים.

<מיקי לוי (יש עתיד):>
תבוא ותגיד שאתה רוצה לאחד את נושא המכרזים כי יש משמעות לכוח ולגודל? בסדר.

<דני קריבו:>
לא אמרתי את זה.

<מיקי לוי (יש עתיד):>
אבל מכאן לומר שהכול באחריות המשרד, זה אסון. זאת התערבות פוליטית בתקציב משטרת ישראל.

<דני קריבו:>
אני אתן דוגמה להנחיות שדווקא החשב הכללי הוציא לחשבויות שלנו שיש בהן מובהקות של כפילות. החשב הכללי הנחה את חשב המשטרה להכין מכרז לחילול שכר, מה שנקרא הוצאת תלושי שכר לשוטרים. באותה עת החשבת הכללית הנחתה את חשב שירות בתי הסוהר לעשות אותו דבר שם. שני מכרזים לאותו דבר כאשר מבנה השכר של שוטר זהה לחלוטין למבנה השכר של סוהר. למה צריכים שני מכרזים? 

<מיקי לוי (יש עתיד):>
אתם השתגעתם. אני אומר לך שהשר השתגע. זה טירוף.

<קריאה:>
זאת לא יוזמה של השר לביטחון פנים.

<מיקי לוי (יש עתיד):>
אולי גם חבר הכנסת גפני.

<היו"ר משה גפני:>
אני השתגעתי כי כתוב ברמב"ם שלולא המשתגעים היה העולם חרב. אני שייך למשתגעים האלה.

<דני קריבו:>
הדבר האחרון שאני רוצה לגעת בו הוא מה שנאמר גם על ידי המשטרה, גם על ידי משרד המשפטים וגם האוצר נגע בזה. אני קורא לזה עצמאות המשטרה לצורך העניין והאיזונים בין השר למפכ"ל. בהחלט סוגיה. אף אחד לא אומר שאין כאן סוגיה סביב החקירות וכל מה שאתם אומרים. יש סוגיה כאן. אין ספק.

<היו"ר משה גפני:>
מסכים.

<דני קריבו:>
אבל עובדה שבפרקליטות המדינה שבסוף מגישה את כתבי האישום, אין חשבות נפרדת. 

<יובל רז:>
יש לה רק שכר. אין שם רכש.

<דני קריבו:>
אם שרת המשפטים רוצה לתת פחות לפרקליטות, פחות כוח אדם, אבל זאת דוגמה.

<מיקי לוי (יש עתיד):>
הם מוציאים לפועל.

<דני קריבו:>
עוד אמירה אחת וכאן אני חוזר לקטע של הפיקוח והבקרה שנגעתי בו בהתחלה. המסקנות של ועדת דור מאירועי אוקטובר 2000 הן די חדות בעניין מה תפקידו, בין היתר, של השר מעבר לקביעת מדיניות והוא פיקוח ובקרה על המשטרה. אם אמרת קודם שהחשבות היא כלי פיקוח ובקרה, וקטונתי, זאת קביעה של האוצר, החלטת ממשלה 2376 מיום 30 יולי 2002, הכותרת היא הגברת הבקרה על ביצוע תקציב במשרדי ממשלה, העברת מעמדו של חשב המשטרה - בין היתר ועוד כמה גורמים ביטחוניים – מלובש מדים - - -

<מיקי לוי (יש עתיד):>
מה זה רלוונטי? תבוא מחר החשבת הכללית באוצר ותגיד שהיא רוצה שהוא לא יהיה. זה לא רלוונטי.

<היו"ר משה גפני:>
זה רלוונטי. מבחינתי זה רלוונטי.

<מיקי לוי (יש עתיד):>
תגיד שהחשב באוצר לא יהיה לובש מדים אבל אל תפריד את כל החשבות ותעביר אותה. 

<היו"ר משה גפני:>
יש עוד מישהו שרוצה להתייחס לעניין?

אני מבקש לסכם את הדיון כדלקמן. ראשית, התחייבתי שלא נצביע. עכשיו הייתי יכול להצביע כי כנראה הייתי משכנע את עודד פורר להצביע אתי.

<מיקי לוי (יש עתיד):>
לא בטוח.

<היו"ר משה גפני:>
כנראה. אני הבטחתי והמילה שלי היא מילה. אנחנו לא מצביעים. 
אני מבקש מהיועצת המשפטית לנסח את ההסתייגות שלי לעניין הזה לקראת ההצבעות בחוק ההסדרים. לנסח את זה באופן כזה שזה יהיה כמו שיש במשרד הביטחון.

דבר שני. אני מודיע לוועדה – חבר הכנסת מיקי לוי – שהשר גלעד ארדן לא ביקש ממני ואני לא הבאתי את הנושא הזה לדיון כיוון שזאת יוזמה של גלעד ארדן. לא. הבאתי את זה ביוזמתי. היו לי שיחות בדיון בוועדה וכולם שמעו אותן. היו לי שיחות בעניין הזה. אני חושב שאין מצב כזה של חלוקה לצדיקים ורשעים. יכולים להיות צדיקים שהם נבחרים ויכולים להיות רשעים נבחרים, ויכולים להיות ממונים צדיקים וממונים רשעים. צריך לעשות מערכת שהמערכת תבדוק את עצמה, שיהיה מי שפועל בעניין הזה והוא יודע שהוא לא עושה דברים שהם לא נושאים אמיתיים שצריך לעשות אותם על פי היושר הציבורי ועל פי המינהל התקין. 

זה נכון שמי שמחליט, הפרקליטות שעוסקת בעניין הזה, משרד המשפטים. כולנו מקווים ומתפללים שכולם יהיו נקיי כפיים. גם בפרקליטות היו כאלה או כזאת שנכשלה בעניין הזה. אפילו מערכת המשפט. כולם בשר ודם ונכשלו והלכו לכלא. לא נחלק את זה לפי זה. צריך להגיד שהשר הוא איש פוליטי ולכן הוא לא יכול להחליט על הנושא של התקציב של המשטרה ושל שירות בתי הסוהר? אני לא מקבל את זה. 

אני סבור שצריך כאן שידוד מערכות אמיתי. רוצים לשנות, להגיד בוא נעשה קצת שונה, בוא נעשה אחרת, אני מסכים. המצב הזה מבחינתי לא יכול להימשך. אבל מה, אני נמצא במוסד שלא שאני מקבל החלטה וזה מה שקורה. אני נמצא במקום שבו מה שידבר בסופו של דבר זה אם יהיה לי רוב. אם יהיה לי רוב, אני בעזרת השם אעביר את זה בחוק ההסדרים. אם לא יהיה לי רוב לעשות זאת בחוק ההסדרים, אני אניח את זה כהצעת חוק ואני אלך עם זה כל הזמן עד שאני אצליח.

<מיקי לוי (יש עתיד):>
אין בעיה, אבל לפחות מן הראוי שלא תעשה מחטף.

<היו"ר משה גפני:>
לא. 

<היו"ר משה גפני:>
עצם זה שאתה מביא את זה בחוק ההסדרים, זה מחטף.

<היו"ר משה גפני:>
לא. זה לא מחטף.

<מיקי לוי (יש עתיד):>
זה נושא חדש שלא עבר את היושב ראש. 

<היו"ר משה גפני:>
היושב ראש לא רלוונטי. מה יושב ראש? איזה מעמד יש לו?

<מיקי לוי (יש עתיד):>
זה נושא חדש.

<היו"ר משה גפני:>
נושא חדש, נלך לוועדת הכנסת. אם אני אבוא להצביע, לפני ההצבעה אני מקבל את מה שאמרת עכשיו ולא צריך להגיד את זה פעם נוספת. לפני ההצבעה, אם אכן אני מחליט ללכת להצביע, ואני מחליט שאני הולך להצביע, אני אבדוק אם יש לי רוב. זאת האמת. אם אני אחליט שיש לי רוב ואני הולך להצביע, אני הולך לוועדת הכנסת כי זה נושא חדש. לא יהיה מחטף.

לכן אני גם מציע לכם, לחשבת הכללית, למשרד החשב הכללי, למשרד המשפטים, למשרד לביטחון פנים, אני מבקש מכם לשבת. זה לא הולך לרדת מסדר היום. הסיפור הזה צריך תיקון. אולי אני מגזים בתיקון, יכול להיות, אבל צריך תיקון. אי אפשר להשאיר את המצב הזה כך. יש את משרד הביטחון ואת המשרד לביטחון פנים.

תודה רבה. סיימתי את הדיון בנושא הזה.

 <הישיבה ננעלה בשעה 13:45.>

